# Til elever ved utdanningsprogrammet Bygg og anleggsteknikk(BA)

Dato: 06.08.2018

**Velkommen som elev på BA**

Som avdelingsleder vil jeg med dette ønske deg velkommen til et nytt skoleår ved Bygg og anleggsteknikk hos oss på Steinkjer videregående skole.

De første dagene legger vi vekt på at du skal bli kjent med nye lærere, nye medelever, og ikke minst med skolen. De første dagene vil også bli preget av en del viktig informasjon og nødvendig gjøremål, men vi prøver å komme i gang med timeplanen og opplæringen så raskt som mulig.

På Bygg og anleggsteknikk vil det dette skoleåret være 4 klasser på vg1 BA og 1 klasse på vg2 Byggteknikk.

**Lærebøker og PC**

Alle elever vil i løpet av de første dagene få utdelt lærebøker. Disse leies ut vederlagsfritt og det er svært viktig at du som elev tar vare på disse, for de skal leveres inn igjen. Bøker som ikke leveres inn ved skoleslutt vil bli fakturert.

Alle elever i videregående skole må ha en datamaskin. Trøndelag fylkeskommune vil fra skoleåret 2018/2019 ha en PC-ordning der elevene eier datamaskinen selv. Det vil si at elevene kan ta med seg en maskin (som må oppfylle noen minstekrav), eller de kan kjøpe en ny PC av fylkeskommunen til redusert pris. Elevene har selv ansvar for å stille med en bærbar datamaskin til skolestart og holde denne i orden. Fylkeskommunen gir elevene tilgang til programvare som trengs til undervisningsformål. Som elev på BA får du tilgang til garderobe der du vil disponere et garderobeskap hvor du kan oppbevare arbeidstøyet ditt.

**Arbeidsklær og utstyr/verktøy**

Når det gjelder praktisk opplæring på Bygg og anleggsteknikk setter vi helse, miljø og sikkerhet veldig høyt. Vi krever derfor at alle elever skal ha godkjent personlig arbeidstøy og nødvendig verktøy. Fylkeskommunen kan pålegge elevene, lærlingene og lærekandidatene å holde seg med individuelt utstyr som opplæringen vanligvis gjør det nødvendig å ha. Det siktes her til blant annet kladdebøker, lommekalkulatorer, skrivemateriell og nødvendig påkledning i yrkesfag.

Skolen har gode avtaler med en leverandør av dette og vil arrangere felles innkjøp ved skolestart.

**Lånekassen og stipend**

Som elev på BA får alle inntatte elever med rett søke om et utstyrsstipend fra Statens lånekasse for utdanning. Søknadsfristen er 15. november, men dette bør du umiddelbart søke om. Se ellers [www.lanekassen.no](http://www.lanekassen.no)

Vi håper du ser fram til å starte opp som elev hos oss på Steinkjer videregående skole og ønsker deg hermed velkommen til et nytt skoleår med nye muligheter☺

Se ellers eget brev fra rektor om oppmøtetid og sted.

Vennlig hilsen

Torbjørn Hals Strøm

Avdelingsleder